Obama traži usvajanje trgovinskih sporazuma
Kongres bi trebalo da glasa o sporazumima o slobodnoj trgovini sa Južnom Korejom, Kolumbijom i Panamom u roku od šest meseci
U svom Govoru o stanju unije, predsednik Obama je ponovio da mu je cilj da do 2014. udvostruči američki izvoz. Predsednik je objasnio da bi udvostručenje američkog izvoza omogućilo otvaranje do dva miliona novih radnih mesta. Ali uprkos prošlomesečnom postizanju dogovora sa Južnom Korejom o sporazumu o slobodnoj trgovini, kojim se smanjuje carina na američke automobile i govedinu, zakonodavci sporo reaguju. Dvostranački pritisak koji predsednik traži, mogao bi da stigne iz Predstavničkog doma. Član tog doma Dejv Kemp, koji predsedava Odborom za trgovinu s inostranstvom, u utorak je zatražio da se za šest meseci ratifikuju svi dogovoreni sporazumi o slobodnoj trgovini – sa Južnom Korejom, Kolumbijom i Panamom. Kent kaže da bi zahvaljujući samo sporazumu sa Južnom Korejom, moglo da se otvori do 70 hiljada radnih mesta. Međutim, demokratski kopredsednik tog odbora, Sander Levin, kaže da bi sporiji pristup doveo do boljih rezultata. Međutim, predstavnici poslovnog sektora koji su svedočili na Kapitol Hilu, izrazili su nezadovoljstvo. Predsednik Kancelarije američke farmerske federacije, Robert Stalmen, kaže da svaka milijarda dolara novog izvoza, podržava devet hiljada radnih mesta u Sjedinjenim Državama. Da bi bolje objasnili situaciju, pristalice slobodne trgovine navode izveštaj sindikata iz 2009, koji pokazuje da je Južna Koreja izvezla u Sjedinjene Države gotovo 500 hiljada automobila, a da su američki proizvođači izvezli u Južnu Koreju manje od šest hiljada vozila. Šef „Međunarodnog fedeksa“, Majkl Daker, kaže da će dalja odlaganja štetiti Sjedinjenim Državama. „ Da bi naglasili hitnost, predstavnici poslovnog sektora ističu da je Evropska unija spremna da do kraja godine finalizuje sveobuhvatan trgovinski sporazum sa Južnom Korejom.